CELEX: 32019D1875
Language: hu
Date: 2019-11-08 00:00:00
Title: A Tanács (EU) 2019/1875 határozata (2019. november 8.) az Európai Unió és a Szingapúri Köztársaság közötti szabadkereskedelmi megállapodás megkötéséről

14.11.2019   
               
               
                  HU
               
               
                  Az Európai Unió Hivatalos Lapja
               
               
                  L 294/1
               
            
         A TANÁCS (EU) 2019/1875 HATÁROZATA
         (2019. november 8.)
         az Európai Unió és a Szingapúri Köztársaság közötti szabadkereskedelmi megállapodás megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére, 100. cikkének (2) bekezdésére és 207. cikke (4) bekezdésének első albekezdésére, összefüggésben annak 218. cikke (6) bekezdése a) pontjának v. alpontjával és 218. cikke (7) bekezdésével,
         tekintettel az Európai Bizottság javaslatára,
         tekintettel az Európai Parlament egyetértésére,
         mivel:
         
                     (1)
                  
                  
                     Az (EU) 2018/1599 tanácsi határozattal (1) összhangban az Európai Unió és a Szingapúri Köztársaság közötti szabadkereskedelmi megállapodást (a megállapodás) 2018. október 19-én aláírták.
                  
               
                     (2)
                  
                  
                     A Szerződés 218. cikkének (7) bekezdése értelmében helyénvaló, hogy a Tanács felhatalmazza a Bizottságot arra, hogy az Unió nevében jóváhagyja a kereskedelmi bizottságban a megállapodás bizonyos, egyszerűsített eljárással elfogadandó módosításaival kapcsolatos álláspontot. A Bizottságot fel kell hatalmazni arra, hogy a Tanács által a Szerződés 207. cikke (3) bekezdésével összhangban kinevezett különbizottsággal folytatott konzultációt követően a kereskedelmi bizottság által a 9.18. cikk (Az alkalmazási kör módosítása és kiigazítása) alapján a megállapodás 9-A.–9-I. melléklete tekintetében elfogadandó módosításokat jóváhagyja. E rendelkezés nem vonatkozhat a megállapodás 9-E. mellékletének 2. része szerinti kötelezettségvállalások módosításaira. A Bizottságot továbbá fel kell hatalmazni arra, hogy a kereskedelmi bizottság által a 10.17. cikk (A földrajzi árujelzők védelmének rendszere) és a 10.18. cikk (A földrajzi árujelzők jegyzékének módosítása) alapján a 10-A. és 10-B. melléklete tekintetében elfogadandó módosításokat jóváhagyja.
                  
               
                     (3)
                  
                  
                     A megállapodást az Unió nevében jóvá kell hagyni.
                  
               
                     (4)
                  
                  
                     A megállapodás 16.16. cikkével (A közvetlen hatás hiánya) összhangban a megállapodás nem ruház jogokat vagy kötelezettségeket a Felek között a nemzetközi közjog alapján létrehozott személyektől eltérő személyekre,
                  
               ELFOGADTA EZT A HATÁROZATOT:
         
            1. cikk
            Az Európai Unió és a Szingapúri Köztársaság közötti szabadkereskedelmi megállapodást a Tanács az Európai Unió nevében jóváhagyja.
            A megállapodás szövegét csatolták e határozathoz.
         
         
            2. cikk
            A 9.18. cikk (Az alkalmazási kör módosítása és kiigazítása) alkalmazásában a megállapodás 9-A.–9-I. mellékletének módosításai és kiigazításai tekintetében a Tanács által a Szerződés 207. cikke (3) bekezdésével összhangban kinevezett különbizottsággal folytatott konzultációt követően a Bizottság hagyja jóvá az Unió álláspontját.
         
         
            3. cikk
            A megállapodás 10.17. cikke (A földrajzi árujelzők védelmének rendszere) és 10.18. cikke (A földrajzi árujelzők jegyzékének módosítása) alkalmazásában a megállapodás 10-A. és 10-B. mellékleteinek módosítása tekintetében a Bizottság hagyja jóvá az Unió álláspontját.
         
         
            4. cikk
            A Tanács elnöke a megállapodás 16.13. cikkének (2) bekezdésében előírt értesítést az Unió nevében átadja, melyben az Unió egyetértését fejezi ki arra nézve, hogy a megállapodást magára nézve kötelezőnek ismeri el (2).
         
         
            5. cikk
            Ez a határozat az elfogadásának napján lép hatályba.
         
         
            Kelt Luxembourgban, 2019. november 8-án.
            
               
                  a Tanács részéről
               
               
                  az elnök
               
               M. LINTILÄ
            
         
         
            (1)  A Tanács (EU) 2018/1599 határozata (2018. október 15.) az Európai Unió és a Szingapúri Köztársaság közötti szabadkereskedelmi megállapodásnak az Európai Unió nevében történő aláírásáról (HL L 267., 2018.10.25., 1. o.).
         
            (2)  A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.